הפועל ת"א בטירוף בלומפילד: יעשה לנו רק טוב
יום שלישי, 12.11.2019 שעה 02:39
האדומים נרגשים מהחזרה הביתה: "זריקת אנרגיה, בדיוק מה שהיינו צריכים", נפתחה המכירה לקראת נתניה. ק"ש לא תעמוד בדרכו של בראון שמבוקש גם בראשל"צ (45 תגובות)
22/08/2019 21:50 מאת מאור רחמני
שחקני הפועל ת"א (חגי מיכאלי)
בהפועל תל אביב אמנם לחוצים נוכח חמשת ההפסדים הרצופים בגביע הטוטו והצורך העז בחיזוק לקראת פתיחת העונה בליגת העל בעוד שלושה ימים, אבל האווירה היום במתחם חודורוב התחלפה לחלוטין בשעות האחרונות, כאשר האדומים נרגשים לקראת החזרה לאצטדיון בלומפילד במחזור הראשון מול מכבי נתניה ביום שני (20:15).
"כולם מתרגשים בטירוף, חיכינו לזה כל כך הרבה זמן, סוף סוף זה הפך למוחשי עם ההודעה היום", אמרו בהפועל ת"א. "מרגישים את זה אצל כל אחד מהשחקנים ועד אחרון העובדים במועדון. מחכים כבר לחזור לבית שלנו. זה הכניס אצלנו זריקה של אנרגיה, בדיוק מה שהיינו צריכים עכשיו במצב שלנו. החזרה הביתה לבלומפילד יכולה לעשות לנו רק טוב".
בתוך כך, מכירת הכרטיסים יצאה לדרך, כאשר הפועל ת"א כבר מכרה מראש כמעט 8,000 מינויים לבלומפילד והקצתה, כרגע לפחות, לאוהדי מכבי נתניה 4,800 כרטיסים. נוכח ההתלהבות מחזרת האצטדיון לפעילות, בהפועל ת"א מצפים לכמות גדולה הרבה יותר ומפנטזים על כמות של 20,000 אוהדים.
שער 5 (לא מסומן) ייפתח למנויים בלבד ולא תתאפשר מכירת כרטיסים, שער 2 (מסומן בכל הגושים) ובנוגע לשער 7 הפועל ת"א הסבירה כי הגושים המרכזיים (מול המגרש) 322,323,324 (בתחתון) 423,424 (בעליון) וכמובן, הגושים שעל הדשא (221,222,223,224), הם גושים עם מקומות מסומנים. עוד הודגש כי הגושים 319,320,321 ו-419,420,421,422 בשער 7 עליון, יהיו לא מסומנים.
וובה בראון (מרטין גוטדאמק)
בנושא אחר, בעקבות ההתעניינות של הפועל ת"א והפנייה לוובה בראון כמחליף אפשרי לקלאודמיר פריירה, ל-ONE נודע כי עירוני קריית שמונה לא תעמוד בדרכו של הקשר לעבור לת"א והוא יקבל שחרור, כאשר ישוחח עם הבעלים איזי שרצקי. עם זאת, יש לציין כי האדומים לא פנו ישירות לק"ש בנושא, כשטרם התקבלה בוולפסון החלטה סופית וכמובן סוגיית פריירה עדיין על הפרק נוכח האכזבה המקצועית ממנו. כמו כן, נודע כי הפועל ראשון לציון פנתה גם היא לשחקן ורוצה לראות אותו אצלה, אך השחקן ממתין להתפתחויות בליגת העל קודם כל, כשהפועל ת"א בעדיפות עליונה יותר כמובן.